**Tájékoztató**

**a belső visszaélés-bejelentő rendszerről**

Társaságunk a panaszokról, a közérdekű bejelentésekről, valamint a visszaélések bejelentésével összefüggő szabályokról szóló **2023. évi XXV. törvény (a továbbiakban Panasztörvény)** belső visszaélés-bejelentő rendszerre vonatkozó előírásai alapján belső visszaélés-bejelentési rendszert (a továbbiakban Bejelentőrendszer) működtet.

A Bejelentőrendszer a társaságunkat érintő jogellenes vagy jogellenesnek feltételezett cselekmények, mulasztások és egyéb visszaélések bejelentésére szolgál a Panasztörvényben meghatározott bejelentők számára.

Társaságunknál a Bejelentőrendszer üzemeltetője: dr. Kozák Angéla jogi vezető

**Bejelentést tehet:**

* társaságunk jelenlegi, volt és jövőbeni (ha a jogviszony létesítése megkezdődött) foglalkoztatottja,
* társaságunkkal szerződéses kapcsolatban álló, szerződéses kapcsolatban állt vagy a szerződéses kapcsolat létesítésére vonatkozó eljárást megkezdett egyéni vállalkozó, egyéni cég,
* társaságunknál tulajdonosi részesedéssel jelenleg vagy korábban rendelkező személy, valamint ügyviteli, ügyvezető, illetve a felügyelő testülethez jelenleg vagy korábban tartozó személy, ideértve a nem ügyvezető tagot is,
* társaságunkkal szerződéses kapcsolat létesítésére vonatkozó eljárást megkezdett, szerződéses kapcsolatban álló vagy szerződéses kapcsolatban állt vállalkozó, alvállalkozó, beszállító, illetve a megbízott felügyelete és irányítása alatt álló személy,
* a társaságunknál tevékenységet végző gyakornok és önkéntes.

**A bejelentést szóban vagy írásban lehet megtenni az alábbi csatornákon keresztül:**

* szóban személyesen vagy telefonon,
* írásban levélben vagy elektronikus levélben
* *1181 Budapest, Benedek Elek u. 13-15.*
* *+3620/272-5771*
* *angela.kozak@bdk.hu*

A bejelentéseket a rendszer üzemeltetője fogadja, a szóban érkező bejelentéseket *írásba foglalja (jegyzőkönyv),* amit átad vagy eljuttat a bejelentő részére. Az írásban érkező bejelentéseket a rendszer üzemeltetője a kézhezvételt követő 7 napon belül a bejelentőnek visszaigazolja.

A bejelentést társaságunk a beérkezéstől számított 30 napon belül – a körülmények alapos mérlegelésével és értékelésével – kivizsgálja. A kivizsgálásról vagy annak mellőzéséről és a mellőzés indokáról, a kivizsgálás eredményéről, a megtett vagy tervezett intézkedésekről a bejelentő – kivéve, ha a szóbeli tájékoztatást elfogadja - írásban kap tájékoztatást.

Különösen indokolt esetben – a bejelentő egyidejű tájékoztatása mellett – a vizsgálat időtartama maximum 3 hónapra meghosszabbítható.

A Bejelentőrendszer üzemeltetője a bejelentővel kapcsolatot tart, tőle a bejelentés tartalmára vonatkozó kiegészítéseket, további információkat kérhet.

**A bejelentés kivizsgálását társaságunk mellőzheti, ha**

* a bejelentést azonosíthatatlan bejelentő tette meg,
* a bejelentést nem az erre jogosult személy tette meg,
* a bejelentés ugyanazon bejelentő által tett ismételt, a korábbi bejelentéssel azonos tartalmú bejelentés, illetve
* a közérdek vagy a nyomós magánérdek sérelme a bejelentésben érintett személy jogainak a bejelentés kivizsgálásából eredő korlátozásával nem állna arányban.

**Személyes adatok kezelése**

A jóhiszemű bejelentőt a bejelentése miatt hátrányos jogkövetkezmény nem érheti. A bejelentőnek a kivizsgáláshoz elengedhetetlenül szükséges személyes adatait bizalmasan, a GDPR előírásainak megfelelően kezeljük, kizárólag a bejelentése kivizsgálása és megválaszolása céljából használjuk fel, illetve azokat csak a kivizsgálást végzők, adott esetben az eljárás lefolytatására hatáskörrel rendelkező szerv részre továbbítjuk.

Ha nyilvánvalóvá válik, hogy a bejelentő rosszhiszeműen, valótlan adatot vagy információt közölt – és ezzel bűncselekmény vagy szabálysértés elkövetésére utaló körülmény merül fel, vagy alappal valószínűsíthető, hogy másnak jogellenes kárt vagy egyéb jogsérelmet okozott – személyes adatait az eljárás kezdeményezésére vagy lefolytatására jogosult szervnek vagy személynek átadjuk.

**A bejelentő védelme**

Társaságunk biztosítja, hogy a bejelentés jogszerű megtétele miatt a bejelentést tevőt semmilyen hátrányos megkülönböztetés nem érheti, kivéve, ha bejelentésével megszegi a minősített adatok védelmére vonatozó szabályokat vagy törvényben meghatározott titoktartási kötelezettségének nem tesz eleget.

**Egyéb bejelentési csatornák**

A Panasztörvény alapján a bejelentő az állami és önkormányzati szerveknél, valamint az egyes állami szervek által működtetett elkülönített visszaélés-bejelentő rendszereken keresztül is megteheti bejelentését.

Budapest, 2025. július 31.